LIETUVOS RESPUBLIKOS SVEIKATOS APSAUGOS MINISTRO



ĮSAKYMAS

**DĖL LIETUVOS HIGIENOS NORMOS HN 104:2011 „Gyventojų sauga nuo ELEKTROS LINIJŲ sukuriamo ELEKTROMAGNETINIo LAUKo“ PATVIRTINIMO**

2011 m. gegužės 30 d. Nr. V-552

Vilnius

Vadovaudamasis Lietuvos Respublikos visuomenės sveikatos priežiūros įstatymo (Žin., 2002, Nr. [56-2225](https://www.e-tar.lt/portal/lt/legalAct/TAR.DD80CF948782); 2007, Nr. [64-2455](https://www.e-tar.lt/portal/lt/legalAct/TAR.0BCCDA9AAF34)) 16 straipsnio 1 dalimi ir siekdamas užtikrinti visuomenės sveikatos saugą:

1. Tvirtinu Lietuvos higienos normą HN 104:2011 „Gyventojų sauga nuo elektros linijų sukuriamo elektromagnetinio lauko“ (pridedama).

2. Pripažįstu netekusiu galios Lietuvos Respublikos sveikatos apsaugos ministro 2001 m. sausio 4 d. įsakymą Nr. 4 „Dėl Lietuvos higienos normos HN 104:2000 „Gyventojų sauga nuo elektros oro linijų sukuriamų elektrinių laukų“ tvirtinimo“ (Žin., 2001, Nr. [4-109](https://www.e-tar.lt/portal/lt/legalAct/TAR.FF95E0570173)).

3. Nustatau, kad šis įsakymas įsigalioja 2011 m. lapkričio 1 d.

4. Pavedu įsakymo vykdymą kontroliuoti viceministrui pagal administravimo sritį.

SVEIKATOS APSAUGOS MINISTRAS RAIMONDAS ŠUKYS

\_\_\_\_\_\_\_\_\_\_\_\_\_\_\_\_\_

PATVIRTINTA

Lietuvos Respublikos

sveikatos apsaugos ministro

2011 m. gegužės 30 d. įsakymu Nr. V-552

**LIETUVOS HIGIENOS NORMA HN 104:2011 „GYVENTOJŲ SAUGA NUO ELEKTROS LINIJŲ SUKURIAMO ELEKTROMAGNETINIOLAUKO“**

**I. BENDROSIOS NUOSTATOS**

1. Lietuvos higienos norma HN 104:2011 „Gyventojų sauga nuo elektros linijų sukuriamo elektromagnetinio lauko“ (toliau – Higienos norma) nustato 330 kV ir aukštesnės įtampos elektros oro linijoms ir joms priklausantiems įrenginiams (toliau – elektros linijos), veikiantiems pramoniniu 50 Hz dažniu, taikomas elektromagnetinio lauko parametrų leidžiamas vertes ir elektromagnetinio lauko bendruosius matavimo reikalavimus gyvenamosios ir visuomeninės paskirties pastatų patalpose bei gyvenamojoje aplinkoje.

2. Higienos norma yra privaloma visiems Lietuvos Respublikos ar kitos Europos Sąjungos valstybės narės piliečiams, kitiems fiziniams asmenims, kurie naudojasi Lietuvos Respublikos ar Europos Sąjungos teisės aktų jiems suteiktomis judėjimo Lietuvos Respublikoje ar kitose Europos Sąjungos valstybėse narėse teisėmis, Lietuvos Respublikoje įsteigtiems juridiniams asmenims, kitų Europos Sąjungos valstybių narių juridiniams asmenims, organizacijoms ar jų filialams, kitose Europos Sąjungos valstybėse narėse ar kitose užsienio valstybėse įsteigtų juridinių asmenų ar organizacijų Lietuvos Respublikoje registruotiems filialams, kurie projektuoja, tiesia, įrengia ir eksploatuoja elektros linijas arba planuoja statyti, rekonstruoti gyvenamosios ir visuomeninės paskirties pastatus bei vykdyti šių pastatų teritorijų planavimą ir plėtrą šalia nutiestų (esamų) elektros linijų Lietuvos Respublikos teritorijoje. Privalomi Higienos normos reikalavimai taikomi gyvenamųjų aplinkų teritorijoms, esančioms ne didesniu kaip 300 metrų atstumu tarp šiose teritorijose esančių gyvenamosios ir visuomeninės paskirties pastatų ir nutiestų (esamų) elektros linijų Lietuvos Respublikos teritorijoje.

3. Higienos norma netaikoma elektros linijų apsaugos zonoms, kuriose galioja nustatytos specialiosios žemės ir miško naudojimo sąlygos [4.2].

**II. NUORODOS**

4. Teisės aktai, į kuriuos šioje higienos normoje pateikiamos nuorodos:

4.1. Lietuvos Respublikos elektros energetikos įstatymas (Žin., 2000, Nr. [66-1984](https://www.e-tar.lt/portal/lt/legalAct/TAR.F57794B7899F); 2004, Nr. [107-3964](https://www.e-tar.lt/portal/lt/legalAct/TAR.79E5440C1CBD));

4.2. Specialiosios žemės ir miško naudojimo sąlygos, patvirtintos Lietuvos Respublikos Vyriausybės 1992 m. gegužės 12 d. nutarimu Nr. 343 (Žin., 1992, Nr. [22-652](https://www.e-tar.lt/portal/lt/legalAct/TAR.5C63BB64A956));

4.3. Statybos techninis reglamentas STR 2.02.02:2004 „Visuomeninės paskirties statiniai“, patvirtintas Lietuvos Respublikos aplinkos ministro 2004 m. vasario 27 d. įsakymu Nr. D1-91 (Žin., 2004, Nr. [54-1851](https://www.e-tar.lt/portal/lt/legalAct/TAR.B7AFE0723734));

4.4. Organizacinis tvarkomasis statybos techninis reglamentas STR 1.14.01:1999 „Pastatų plotų ir tūrių skaičiavimo tvarka“, patvirtintas Lietuvos Respublikos aplinkos ministro 1999 m. rugsėjo 30 d. įsakymu Nr. 310 (Žin., 1999, Nr. [84-2507](https://www.e-tar.lt/portal/lt/legalAct/TAR.FEBBAA83F47B));

4.5. Elektros tinklų apsaugos taisyklės, patvirtintos Lietuvos Respublikos energetikos ministro 2010 m. kovo 29 d. įsakymu Nr. 1-93 (Žin., 2010, Nr. [39-1877](https://www.e-tar.lt/portal/lt/legalAct/TAR.D4BD029BD17D)).

**III. sąvokos ir apibrĖŽimai**

5. Higienos normoje vartojamos sąvokos ir apibrėžimai:

**Elektromagnetinio lauko parametrų leidžiamos vertės** – elektromagnetinės spinduliuotės parametrų vertės, kurios veikdamos žmogų neribotą laiką nesukelia grėsmės ar neigiamo poveikio sveikatai.

**Elektrinio lauko stipris** – vektorinis dydis (E), lygus jėgai, kuri veikia vienetinio teigiamo krūvio įelektrintą dalelę, nepriklausomai nuo dalelės judėjimo erdvėje, išreiškiamas voltais metrui (V/m).

**Elektros oro linija** – elektros inžinerinis tinklas, skirtas elektrai persiųsti atvirame ore nutiestais neizoliuotais arba izoliuotais prie atramų izoliatoriais pritvirtintais laidais [4.5].

**Gyvenamoji aplinka** – teritorija, kurioje yra gyvenamųjų pastatų ir visuomeninės paskirties pastatų, apimanti šiems pastatams priklausančių žemės sklypų, kuriuose žmones veikia arba gali veikti elektromagnetinis laukas, ribas.

**Gyvenamasis pastatas (namas)** – pastatas, kurio visas naudingasis plotas, didžioji jo dalis ar bent pusė naudingojo ploto yra gyvenamosios patalpos [4.4].

**Magnetinio lauko stipris** – vektorinis dydis (H), kuris kartu su magnetinio srauto tankiu apibūdina magnetinį lauką bet kuriame erdvės taške, išreiškiamas amperais metrui (A/m).

**Magnetinio srauto tankis** – vektorinis dydis (B), lygus jėgai, veikiančiai vienetiniu greičiu judantį teigiamą vienetinį krūvį, išreiškiamas teslomis (T).

**Perdavimo sistemos operatorius** – asmuo, nuosavybės teise ar kitais teisėtais pagrindais valdantis perdavimo tinklus, atliekantis nacionalinę balansavimo ir sisteminių paslaugų teikimo funkcijas ir turintis atitinkamą šios veiklos licenciją [4.1].

**Visuomeninės paskirties pastatas** – pastatas, skirtas visuomenės poreikiams tenkinti ir atsižvelgiant į STR 1.01.09:2003 nuostatas priklausantis viešbučių, administracinės, prekybos, paslaugų, maitinimo, transporto, kultūros, mokslo, gydymo, poilsio, sporto ar religinės paskirties pastatų pogrupiui [4.3].

**IV. Elektros linijų Sukuriamo ELektromagnetinio lauko bendrieji reikalavimai**

6. Elektros linijų elektromagnetinio lauko parametrų leidžiamos vertės gyvenamosios ir visuomeninės paskirties pastatų patalpose ir gyvenamojoje aplinkoje neturi būti didesnės kaip šiame punkte nurodytos leidžiamos vertės.

**Elektromagnetinio lauko parametrų leidžiamų verčių lentelė**

|  |  |  |  |  |
| --- | --- | --- | --- | --- |
| Eil. Nr. | Objekto pavadinimas | Elektromagnetinio lauko parametrų leidžiamos vertės  (ne daugiau kaip) | | |
| Elektrinio lauko stipris (E), kV/m | Magnetinio lauko stipris (H), A/m | Magnetinio srauto tankis (B), µT |
| 1. | Gyvenamosios ir visuomeninės paskirties pastatų patalpos | 0,5 | 16,0 | 20,0 |
| 2. | Gyvenamoji aplinka | 1,0 | 32,0 | 40,0 |

7. Perdavimo sistemos operatorius, eksploatuojantis elektros linijas, privalo užtikrinti, kad Higienos normos 6 punkto lentelėje nurodytos elektromagnetinio lauko parametrų leidžiamos vertės nebūtų viršytos. Nustačius, kad elektromagnetinio lauko parametrų leidžiamos vertės viršytos, būtina imtis veiksmų ir priemonių, kuriomis elektromagnetinio lauko parametrų vertės būtų sumažintos iki leidžiamų verčių.

**V. ELEKTROMAGNETINIO LAUKO MATAVIMO BENDRIEJI REIKALAVIMAI**

8. Elektromagnetinio lauko matavimus organizuoja:

8.1. perdavimo sistemos operatorius – užbaigus elektros linijos tiesimo arba rekonstravimo darbus;

8.2. statytojas (užsakovas) – rengiant gyvenamosios ir visuomeninės paskirties pastatų statybos ir rekonstravimo projektus arba vykdant šios paskirties pastatų teritorijų planavimą.

9. Atliekant elektros linijų sukuriamo elektromagnetinio lauko matavimus turi būti matuojami visi Higienos normos 6 punkto lentelėje nurodyti elektromagnetinio lauko parametrai.

10. Elektromagnetinio lauko parametrų matavimus gali atlikti tik šiai veiklai akredituotos ar atestuotos laboratorijos.

11. Elektros linijų sukuriamo elektromagnetinio lauko parametrų vertės matuojamos matuokliais, skirtais 50 Hz elektrinio ir magnetinio lauko stipriui ir magnetinio srauto tankiui matuoti. Matavimai atliekami 1, 5 m aukštyje.

12. Elektromagnetinio lauko parametrų matavimai atliekami esant įprastiniam elektros linijų darbo režimui.

\_\_\_\_\_\_\_\_\_\_\_\_\_\_\_\_\_